Ditsem Nuus - NAMPO Oesdag 2016 vier halfeeu
NAMPO Oesdag 2016 vier halfeeu
Die jaarlikse NAMPO Oesdag by Bothaville wat vanjaar vanaf 17 – 20 Mei gehou word, vier ‘n baanrekord van 50 jaar wat strek vanaf ‘n beskeie begin in 1967 tot die gediversifiseerde landbouhandelskou op wêreldstandaard vandag. By die eerste geleentheid was ‘n totaal van 8 uitstallers en 203 besoekers, maar op hierdie stadium trek die geleentheid sowat 650 uitstallers en bykans 70 000 besoekers.
Volgens die voorsitter van NAMPO Oesdag Cobus van Coller kan vanjaar by die skou ondanks die strawwe droogte weereens ‘n uitstekende opkoms i.t.v. uitstallers en besoekers verwag word. Uitstallers wissel van die mees gesofistikeerde megatrekkers en landbou-implemente tot ‘n groot verskeidenheid groot- en kleinveevertoners, trouens enige iemand wat naastenby ‘n verband het met die landboubedryf bedryf graag ‘n uitstalruimte by NAMPO Oesdag.
Voorts is daar oor die vier dae ook ‘n spesiale damesprogram met talle interessante items. Dan natuurlik is daar tot oorlopens te eet en drink by die skou. Met toenemende buitelandse belangstelling in die skou, staan die aantal buitelandse uitstallers tans op meer as 60.
Die inligting en produkte van uitstallers is ook beskikbaar via ‘n spesiale NAMPO “app” of toepassing spesiaal vir slimfone en tablette en wat gratis verkrygbaar is by enige aanlyn winkel.
Kaartjies is beskikbaar op die webwerf www.ticketpros.co.za of by winkels gespesifiseer op www.nampo.co.za of by die hekke. Vir meer inligting, besoek www.nampo.co.za of www.grainsa.co.za of nampo.mobi.
Topskou van die Bo-Karoo!
Luukse veilingskraal by Frankfort